Helvetica
Helvetica er en populær trykskrift af typen grotesk, tegnet i 1956 af schweizeren Max Miedinger (1910-1980) og lanceret af skriftstøberiet Haas i 1957, oprindeligt under navnet Neue Haas Grotesk.
Med henblik på tilpasning til digital teknik forbedrede producenten D. Stempel i 1983 skriften under navnet Neue Helvetica, som er den i dag mest benyttede og udbyggede grotekskskrift. I vor tid er Helvetica – og mange stilefterligninger af Helvetica (som fx Arial og Holsatia) – residente fonte på de fleste computere og printere på verdensmarkedet. Skriften lanceres i dag bl.a. af skriftproducenten Linotype.
Helvetica benyttes også som skriftsnit i alle internationale og nationale standarder udgivet af det internationale standardiseringsorgan ISO, hvis hovedsæde ligger i Schweiz.